CINNEADH CUR CHUN FEIDHME (AE) 2022/174 ÓN gCOIMISIÚN

an 8 Feabhra 2022

lena gcinntear, ar feadh tréimhse theoranta, go bhfuil an creat rialála is infheidhme i leith contrapháirtithe lárnacha i Ríocht Aontaithe na Breataine Móire agus Thuaisceart Éireann coibhéiseach, i gcomhréir le Rialachán (AE) Uimh. 648/2012 ó Pharlaimint na hEorpa agus ón gComhairle

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) Uimh. 648/2012 ó Pharlaimint na hEorpa agus ón gComhairle an 4 Iúil 2012 maidir le díorthaigh thar an gcuntar, contrapháirtithe lárnacha agus stórtha trádála (1) agus go háirithe Airteagal 25(6) de,

De bharr an mhéid seo a leanas:

(1) An 29 Márta 2017, thug Ríocht Aontaithe na Breataine Móire agus Thuaisceart Éireann (“an Ríocht Aontaithe”) fógra go raibh rún aici tarraingt siar as an Aontas Eorpach de bhun Airteagal 50 den Chonradh ar an Aontas Eorpach. An 17 Deireadh Fómhair 2019, tháinig an tAontas agus an Ríocht Aontaithe ar chomhaontú maidir le Comhaontú um Tharraingt Siar (2), a raibh Prótacal athbhreithnithe maidir le hÉirinn agus Tuaisceart Éireann agus Dearbhú Polaitiúil athbhreithnithe ag gabháil leis (3). De bhun an chomhaontaithe sin agus i ndiaidh a dhaingnithe ag Teach na dTeachtaí sa Ríocht Aontaithe, a ghlactha ag Parlaimint na hEorpa agus a thabhartha i gcrích ag an gComhairle, rinneadh tríú tír den Ríocht Aontaithe an 1 Feabhra 2020 agus scoir dlí an Aontais d’fheidhm a bheith aige maidir leis an Ríocht Aontaithe agus sa Ríocht Aontaithe an 31 Nollaig 2020.

(2) Le himréiteach lárnach, méadaítear trédhearcacht an mhargaidh, maolaítear an riosca creidmheasa agus laghdaítear an riosca tadhlachta i gcás mainneachtain rannpháirtí amháin nó níos mó i gcontrapháirtí lárnach (“CPL”). Dá bhrí sin, tá soláthar seirbhísí den sórt sin criticiúil chun an chobhsaíocht airgeadais a choimirciú. Thairis sin, tá ionstraimí airgeadais arna n-imréiteach ag CPLanna fíor-riachtanach d’idirghabhálaithe airgeadais agus dá gcliaint, mar shampla chun rioscaí maidir leis an ráta úis a fhálú, rud a bhfuil impleachtaí aige ar fheidhmiú an fhíorgheilleagair san Aontas.

(3) Ón 31 Nollaig 2020, de réir an Bhainc um Shocraíochtaí Idirnáisiúnta thart ar EUR 477 dtrilliún ar fud an domhain a bhí i méid barúlach gan íoc na ndíorthach thar an gcuntar, arb iad díorthaigh ráta úis 80 % acu agus díorthaigh malairte eachtraigh beagnach 17 % acu. Sloinntear níos mó ná 30 % de dhíorthaigh thar an gcuntar in euro agus airgeadraí eile de chuid an Aontais. Tá an margadh le haghaidh imréiteach lárnach díorthach thar an gcuntar fíor-chomhchruinnithe, go háirithe an margadh le haghaidh imréiteach díorthach ráta úis arna sloinneadh in euro, a ndéanann CPL amháin atá bunaithe sa Ríocht Aontaithe níos mó ná 90 % acu a imréiteach (“CPL na Ríochta Aontaithe”).

(4) Sa chomhthéacs ina n-imréitítear méid mór idirbheart airgeadais atá sloinnte in airgeadraí an Aontais trí CPLanna na Ríochta Aontaithe, le tarraingt siar na Ríochta Aontaithe as an margadh inmheánach agus as creat rialála, maoirseachta agus forfheidhmithe an Aontais a bhfuil an earnáil airgeadais faoina réir, cruthaíodh mórdhúshláin d’Údaráis an Aontais agus na mBallstát maidir leis an gcobhsaíocht airgeadais a choimirciú.

(5) Chun aghaidh a thabhairt ar na rioscaí don chobhsaíocht airgeadais a d’fhéadfadh eascairt as míshocracht thobann i soláthar imréitigh díorthach ag CPLanna na Ríochta Aontaithe do chomhaltaí imréitigh an Aontais agus dá gcliaint, ghlac an Coimisiún Cinneadh Cur Chun Feidhme (AE) 2020/1308 (4) an 21 Meán Fómhair 2020. Cinntear leis an gCinneadh sin go meastar go bhfuil an creat rialála is infheidhme maidir le CPLanna na Ríochta Aontaithe coibhéiseach leis na ceanglais a leagtar síos i Rialachán (AE) Uimh. 648/2012. Níl feidhm ag an gCinneadh sin ach ar feadh tréimhse theoranta a rachaidh in éag an 30 Meitheamh 2022.

(6) Ba é tionchar tharraingt siar na Ríochta Aontaithe as an Aontas b’ábhar do roinnt teachtaireachtaí ón gCoimisiún chuig Parlaimint na hEorpa, chuig an gComhairle agus chuig an mBanc Ceannais Eorpach, lena n-áirítear Teachtaireacht maidir le hoscailteacht, neart agus athléimneacht a chothú (5). Sa teachtaireacht sin, bhí coinne soiléir go laghdódh comhaltaí imréitigh an Aontais a neamhchosaintí agus a spleáchas ar CPLanna na Ríochta Aontaithe a bhfuil tábhacht shistéamach leo don Aontas, go háirithe neamhchosaintí díorthach thar an gcuntar arna sloinneadh in euro agus airgeadraí eile de chuid an Aontais.

(7) I ndiaidh na teachtaireachta sin, go luath in 2021, bhunaigh an Coimisiún Meitheal maidir leis na deiseanna agus na dúshláin a bhaineann le himréiteach díorthach a aistriú ón Ríochta Aontaithe go dtí an tAontas. Dhírigh an Mheitheal ar an gcaoi is féidir laghdú a dhéanamh ar róspleáchas an Aontais ar sheirbhísí imréitigh arna soláthar ag CPLanna atá bunaithe sa Ríocht Aontaithe, ar bhacainní féideartha a shainaithint i dtaobh neamhchosaintí ar CPLanna na Ríochta Aontaithe a laghdú, ar bhealaí a aimsiú chun na bacainní sin a shárú agus ar dhreasachtaí a aimsiú chun seirbhísí imréitigh a bhogadh go CPLanna atá bunaithe san Aontas.

(8) Ba é an tátal a baineadh as an bplé a rinneadh sa Mheitheal nach féidir roinnt idirbheart a imréitítear in CPLanna na Ríochta Aontaithe a imréiteach áit ar bith eile i láthair na huaire agus go mbeidh gá le comhcheangal bearta éagsúil chun acmhainn imréitigh an Aontais a fhorbairt agus laghdú a dhéanamh sna blianta amach romhainn ar neamhchosaintí iomarcacha na rannpháirtithe i margadh an Aontais ar CPLanna na Ríochta Aontaithe a bhfuil tábhacht shistéamach leo. I bhfianaise an phlé sin, tá dáta éaga Chinneadh Cur Chun Feidhme (AE) 2020/1308 róluath chun acmhainn imréitigh an Aontais a fhorbairt go leibhéal leordhóthanach. Toisc nár athraíodh an réasúnaíocht maidir leis an gCinneadh a ghlacadh, is é sin rioscaí féideartha don chobhsaíocht airgeadais a sheachaint i gcás míshocracht thobann maidir leis an rochtain atá ag comhaltaí imréitigh an Aontais ar CPLanna na Ríochta Aontaithe, is gá an Cinneadh seo a ghlacadh, lena gcuirtear síneadh ar feadh tréimhse theoranta leis an aitheantas go bhfuil an creat rialála is infheidhme i leith contrapháirtithe lárnacha sa Ríocht Aontaithe coibhéiseach leis an gcreat a bunaíodh le Rialachán (AE) Uimh. 648/2012.

(9) I gcomhréir le hAirteagal 25(6) de Rialachán (AE) Uimh. 648/2012, tá trí choinníoll le comhlíonadh lena chinneadh go bhfuil na socruithe dlíthiúla agus maoirseachta atá ag tríú tír maidir le CPLanna atá údaraithe inti coibhéiseach leis na socruithe a leagtar síos sa Rialachán sin.

(10) Sa chéad áit, ní mór a áirithiú leis na socruithe dlíthiúla agus maoirseachta atá ag tríú tír go gcomhlíonann na CPLanna sa tríú tír sin ceanglais atá ceangailteach ó thaobh an dlí de agus atá coibhéiseach leis na ceanglais a leagtar síos i dTeideal IV de Rialachán (AE) Uimh. 648/2012. Tá forálacha ábhartha Rialachán (AE) Uimh. 648/2012 ionchorpraithe ina dlí náisiúnta ag an Ríocht Aontaithe, le héifeacht ó dháta tharraingt siar na Ríochta Aontaithe as an Aontas (6), agus, dá bhrí sin, is féidir a mheas go bhfuil dlí náisiúnta na Ríochta Aontaithe coibhéiseach leis na ceanglais a leagtar amach i dTeideal IV de Rialachán (AE) Uimh. 648/2012.

(11) Sa dara háit, ní mór a áirithiú le socruithe dlíthiúla agus maoirseachta an tríú tír go bhfuil na CPLanna atá bunaithe sa tríú tír sin faoi réir maoirseacht agus forfheidhmiú éifeachtach ar bhonn leanúnach. Go dtí an 31 Nollaig 2020, bhí CPLanna na Ríochta Aontaithe faoi mhaoirseacht Bhanc Shasana, mar a chinntear le dlí náisiúnta na Ríochta Aontaithe i gcomhréir le Rialachán (AE) Uimh. 648/2012 (7). Mar chuid d’ionchorprú Rialachán (AE) Uimh. 648/2012 i ndlí náisiúnta na Ríochta Aontaithe, leanann Banc Shasana de bheith freagrach as maoirseacht CPLanna i ndiaidh an dáta sin agus ní mheastar go dtiocfaidh aon athrú suntasach ar an maoirseacht sin.

(12) Sa tríú háit, le creat dlí an tríú tír ní mór córas coibhéiseach éifeachtach a sholáthar chun aitheantas a thabhairt do CPLanna a údaraítear faoi chóras dlí an tríú páirtí sin. Tá na príomhghnéithe den chóras coibhéise dá bhforáiltear in Airteagal 25 de Rialachán (AE) Uimh. 648/2012 ionchorpraithe ina dlí náisiúnta ag an Ríocht Aontaithe. Mar sin féin, tá Córas Aitheantais Shealadaigh tugtha isteach ag an Ríocht Aontaithe, lena gcuirtear príomhleasuithe áirithe ar Rialachán (AE) Uimh. 648/2012 ar fionraí ar feadh 3 bliana ar a laghad. Leis an gCóras Aitheantais Shealadaigh sin, tugtar cumhachtaí lánroghnacha leathana do Bhanc Shasana an ‘aitheantas sealadach a mheastar a bheith ann’ a tharraingt siar, rud a chruthaíonn éiginnteacht dhlíthiúil i dtaobh na CPLanna a aithnítear faoin gcóras sin. D’ainneoin na héiginnteachta sin, is féidir a mheas go gcomhlíontar an tríú coinníoll i láthair na huaire.

(13) Ós rud é go meastar go gcomhlíontar na trí choinníoll, ba cheart a mheas go bhfuil socruithe dlíthiúla agus maoirseachta na Ríochta Aontaithe is infheidhme maidir le CPLanna na Ríochta Aontaithe a bhí bunaithe agus údaraithe cheana féin an 31 Nollaig 2020 coibhéiseach leis na ceanglais a leagtar síos i Rialachán (AE) Uimh. 648/2012.

(14) Tá an Cinneadh seo bunaithe ar an bhfaisnéis atá ar fáil faoi láthair don Choimisiún faoi na socruithe dlíthiúla agus maoirseachta is infheidhme maidir le CPLanna na Ríochta Aontaithe. Níor cheart a mheas go bhfuil na socruithe sin coibhéiseach ach amháin a mhéid a dhéanfar na ceanglais is infheidhme maidir le CPLanna i ndlí náisiúnta na Ríochta Aontaithe a choinneáil ar bun, a chur i bhfeidhm, agus a fhorfheidhmiú. Ní fhéadfar an t-aitheantas coibhéise a choinneáil ar bun ach amháin sa chás nach ndéanfaidh athruithe a dhéanfar feasta ar chreat rialála agus maoirseachta na Ríochta Aontaithe difear diúltach don choibhéis i dtéarmaí rialála nó maoirseachta, difear a mbeidh éagothroime idir CPLanna na Ríochta Aontaithe agus CPLanna atá bunaithe san Aontas (‘CPLanna an Aontais’) nó rioscaí don chobhsaíocht airgeadais san Aontas mar thoradh air. Ós rud é go bhféadfaidh an Coimisiún cinneadh a dhéanamh an Cinneadh seo a leasú, a chur ar fionraí, a athbhreithniú nó a chúlghairm tráth ar bith, go háirithe i gcás forbairtí a dhéanfaidh difear don chinneadh maidir le coibhéis, is réamhriachtanais iad malartú éifeachtach faisnéise agus comhordú gníomhaíochtaí maoirseachta idir an tÚdarás Eorpach um Urrúis agus Margaí (ESMA) agus Banc Shasana chun an t-aitheantas coibhéise a choinneáil ar bun go dtí dáta éaga an Chinnidh.

(15) Chun faisnéis a mhalartú idir ESMA agus Banc Shasana is gá socruithe comhair cuimsitheacha agus éifeachtacha a chur i gcrích i gcomhréir le hAirteagal 25(7) de Rialachán (AE) Uimh. 648/2012. Ba cheart a áirithiú leis na socruithe comhair sin go ndéanfar an fhaisnéis ábhartha uile a roinnt go tráthúil leis na húdaráis dá dtagraítear in Airteagal 25(3) de Rialachán (AE) Uimh. 648/2012, lena n-áirítear BCE agus comhaltaí eile an Chórais Eorpaigh Banc Ceannais, chun dul i gcomhairle leis na húdaráis sin maidir le stádas aitheanta CPLanna na Ríochta Aontaithe nó i gcás ina mbeidh gá ag na húdaráis sin leis an bhfaisnéis sin chun a gcúraimí maoirseachta a dhéanamh.

(16) Ba cheart a áirithiú leis na socruithe comhair a bunaíodh de bhun Airteagal 25(7) de Rialachán (AE) Uimh. 648/2012 go mbeidh rochtain láithreach agus leanúnach ag ESMA ar gach faisnéis, lena n-áirítear faisnéis chun measúnú a dhéanamh ar aon riosca ábhartha a chruthaíonn CPLanna na Ríochta Aontaithe don Aontas nó dá Bhallstáit, bíodh sin go díreach nó go hindíreach. Ba cheart a shonrú sna socruithe comhair na sásraí agus na nósanna imeachta le haghaidh malartú pras faisnéise a bhaineann le gníomhaíochtaí imréitigh CPLanna na Ríochta Aontaithe i leith ionstraimí airgeadais a shloinntear in airgeadraí an Aontais, ionaid trádála, rannpháirtithe imréitigh agus fochuideachtaí d’institiúidí creidmheasa agus de ghnólachtaí infheistíochta an Aontais; socruithe idir-inoibritheachta le CPLanna eile; acmhainní dílse; comhdhéanamh agus calabrú cistí mainneachtana, éarlaisí, acmhainní leachtacha agus punanna comhthaobhacha lena n-áirítear calabrúcháin caolchorrlaigh, agus tástálacha struis. Ba cheart a shonrú iontu freisin na sásraí agus na nósanna imeachta chun fógra pras a thabhairt faoi athrú ar bith a dhéanfaidh difear do CPLanna na Ríochta Aontaithe nó do shocruithe dlíthiúla agus maoirseachta na Ríochta Aontaithe is infheidhme maidir le CPLanna na Ríochta Aontaithe agus chun fógra pras a thabhairt do ESMA faoi fhorbairt ar bith maidir le CPLanna na Ríochta Aontaithe a d’fhéadfadh difear a dhéanamh don bheartas airgeadaíochta san Aontais. Anuas air sin, ní mór do Bhanc Shasana comhoibriú go dlúth le húdaráis an Aontais i gcomhréir le hAirteagal 25(7). Go háirithe, tá sé tábhachtach go mbeidh socruithe éifeachtacha comhair idir ESMA agus údaráis fhreagracha na Ríochta Aontaithe maidir le comhordú a ngníomhaíochtaí maoirseachta, lena n-áirítear go háirithe nósanna imeachta chun déileáil le haon staid éigeandála a bhaineann le CPLanna aitheanta na Ríochta Aontaithe a bhfuil nó ar dócha go mbeidh éifeacht dhíobhálach aici ar leachtacht an mhargaidh nó ar chobhsaíocht chóras airgeadais an Aontais.

(17) Táthar ag súil go gcuirfidh údaráis na Ríochta Aontaithe an tAontas ar an eolas maidir leis na hathruithe uile ar chreat rialála nó maoirseachta na Ríochta Aontaithe a dhéanfaidh difear do sholáthar seirbhísí imréitigh sa Ríocht Aontaithe. Déanfaidh an Coimisiún, i gcomhar le ESMA, faireachán ar aon athrú a thabharfar isteach sna socruithe dlíthiúla agus maoirseachta lena ndéanfar difear do sholáthar seirbhísí imréitigh sa Ríocht Aontaithe, d’fhorbairtí sa mhargadh agus d’éifeachtacht an chomhair maoirseachta chomh maith, lena n-áirítear malartú pras faisnéise idir ESMA agus Banc Shasana. Féadfaidh an Coimisiún athbhreithniú a dhéanamh tráth ar bith i gcás ina bhfágfaidh forbairtí ábhartha gur gá athmheasúnú a dhéanamh ar an gcoibhéis a dheonaítear leis an gCinneadh seo, go háirithe mura gcomhoibríonn údaráis na Ríochta Aontaithe go héifeachtach, mura gceadaíonn siad measúnú éifeachtach ar an riosca a chruthaíonn CPLanna na Ríochta Aontaithe don Aontas nó dá mBallstáit nó má chuireann gníomhaíochtaí CPLanna na Ríochta Aontaithe nó Bhanc Shasana iomaíocht mhíchuí agus éagórach chun cinn.

(18) Is riosca fós do chobhsaíocht airgeadais an Aontais agus do tharchur agus do stiúradh bheartas airgeadaíochta an Aontais, go háirithe i gcás struis, an róspleáchas atá ag comhaltaí imréitigh an Aontais faoi láthair ar sheirbhísí a sholáthraíonn CPLanna na Ríochta Aontaithe. Deimhníodh an méid sin le measúnú ESMA i mí na Nollag 2021 (8). Leis an measúnú sin, sainaithníodh trí sheirbhís imréitigh a sholáthraíonn CPLanna na Ríochta Aontaithe a bhfuil tábhacht shubstaintiúil shistéamach leo don Aontas nó do Bhallstát amháin nó níos mó. Cé gur baineadh de thátal as an measúnú sin gur mhó na costais ná na tairbhí, i láthair na huaire, a bhainfeadh leis na seirbhísí imréitigh sin a dhí-aithint, sainaithníodh, mar sin féin, rioscaí agus leochaileachtaí tábhachtacha ann i dtaobh aitheantas leanúnach na seirbhísí imréitigh sin, go háirithe, i dtréimhsí struis sa mhargadh.

(19) Dá bhrí sin, agus mar a cuireadh i bhfáth sa Teachtaireacht maidir le “hoscailteacht, neart agus athléimneacht a chothú” (9), ba cheart leanúint de laghdú a dhéanamh ar neamhchosaintí ar CPLanna na Ríochta Aontaithe a bhfuil tábhacht shistéamach leo don Aontas, go háirithe neamhchosaintí díorthach thar an gcuntar arna sloinneadh in euro agus airgeadraí eile de chuid an Aontais.

(20) Dá bhrí sin, le fad tréimhse an Chinnidh seo, ba cheart go leor ama a thabhairt chun acmhainn imréitigh CPLanna an Aontais a fhorbairt, chun bealaí a fhiosrú le feabhas a chur ar leachtacht na CPLanna sin agus chun raon na réiteach imréitigh atá á dtairiscint ag bonneagair an Aontais a leathnú, lena n-áirítear é sin a dhéanamh trí bhearta rialála a ghlacadh lena n-éascófar an próiseas sin, chun go bhféadfar laghdú mór a dhéanamh ar neamhchosaintí chomhaltaí imréitigh an Aontais ar CPLanna na Ríochta Aontaithe. Leis an gCinneadh seo ba cheart go leor ama a thabhairt freisin chun athbhreithniú a dhéanamh ar chreat maoirseachta an Aontais maidir le CPLanna. Dá réir sin, is iomchuí don Chinneadh seo dul in éag 3 bliana tar éis dó teacht i bhfeidhm.

(21) Ba cheart don Chinneadh seo teacht i bhfeidhm mar ábhar práinne chun deimhneacht dhlíthiúil a áirithiú do chomhaltaí imréitigh agus d’ionaid trádála atá bunaithe san Aontas sula rachaidh Cinneadh Cur Chun Feidhme (AE) 2020/1308 in éag. Chun aon chur isteach a sheachaint ar an aitheantas a thugann ESMA do CPLanna na Ríochta Aontaithe, ba cheart feidhm a bheith aige ón lá tar éis dháta éaga Chinneadh Cur Chun Feidhme (AE) 2020/1308.

(22) Tá na bearta dá bhforáiltear sa Chinneadh seo i gcomhréir leis an tuairim ón gCoiste Eorpach um Urrúis,

TAR ÉIS AN CINNEADH SEO A GHLACADH:

Airteagal 1 Chun críocha Airteagal 25 de Rialachán (AE) Uimh. 648/2012, maidir le socruithe dlíthiúla agus maoirseachta Ríocht Aontaithe na Breataine Móire agus Thuaisceart Éireann is infheidhme maidir le contrapháirtithe lárnacha a bhí bunaithe agus údaraithe cheana féin i Ríocht Aontaithe na Breataine Móire agus Thuaisceart Éireann an 31 Nollaig 2020, measfar go bhfuil siad coibhéiseach leis na ceanglais a leagtar síos i Rialachán (AE) Uimh. 648/2012.

Airteagal 2 Tiocfaidh an Cinneadh seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh. Beidh feidhm aige ón 1 Iúil 2022. Rachaidh sé in éag an 30 Meitheamh 2025.

Arna dhéanamh sa Bhruiséil, 8 Feabhra 2022. Thar ceann an Choimisiúin An tUachtarán Ursula VON DER LEYEN

(1) IO L 201, 27.7.2012, lch. 1.

(2) Comhaontú maidir le tarraingt siar Ríocht Aontaithe na Breataine Móire agus Thuaisceart Éireann as an Aontas Eorpach agus as an gComhphobal Eorpach do Fhuinneamh Adamhach (IO C 384I, 12.11.2019, lch. 1).

(3) Dearbhú polaitiúil lena leagtar amach an creat don chaidreamh sa todhchaí idir an tAontas Eorpach agus an Ríocht Aontaithe (IO C 384I, 12.11.2019, lch. 178).

(4) Cinneadh Cur Chun Feidhme (AE) 2020/1308 ón gCoimisiún an 21 Meán Fómhair 2020 lena gcinntear, ar feadh tréimhse theoranta, go bhfuil an creat rialála is infheidhme i leith contrapháirtithe lárnacha i Ríocht Aontaithe na Breataine Móire agus Thuaisceart Éireann coibhéiseach i gcomhréir le Rialachán (AE) Uimh. 648/2012 ó Pharlaimint na hEorpa agus ón gComhairle (IO L 306, 21.9.2020, lch. 1)

(5) Teachtaireacht ón gCoimisiún chuig Parlaimint na hEorpa, chuig an gComhairle agus chuig an mBanc Ceannais Eorpach an 4 Bealtaine 2017, ‘Freagairt ar dhúshláin do bhonneagair margaidh airgeadais chriticiúla agus forbairt bhreise a dhéanamh ar an Aontas Margaí Caipitil’ (COM (2017) 225 final), Teachtaireacht ón gCoimisiún chuig Parlaimint na hEorpa, chuig an gComhairle Eorpach, chuig an gComhairle, chuig an mBanc Ceannais Eorpach, chuig Coiste Eacnamaíoch agus Sóisialta na hEorpa, chuig Coiste na Réigiún agus chuig an mBanc Eorpach Infheistíochta an 19 Iúil 2018, ‘Ullmhúchán do tharraingt siar na Ríochta Aontaithe as an Aontas Eorpach an 30 Márta 2019’ (COM(2018) 556 final) agus Teachtaireacht ón gCoimisiún chuig Parlaimint na hEorpa, chuig an gComhairle Eorpach, chuig an gComhairle, chuig an mBanc Ceannais Eorpach, chuig Coiste Eacnamaíoch agus Sóisialta na hEorpa, chuig Coiste na Réigiún agus chuig an mBanc Eorpach Infheistíochta an 13 Samhain 2018, ‘Ullmhúchán do tharraingt siar na Ríochta Aontaithe as an Aontas Eorpach an 30 Márta 2019: Plean Gníomhaíochta Teagmhasach’ (COM/2018/880 final), Teachtaireacht ón gCoimisiún chuig Parlaimint na hEorpa, chuig an gComhairle, chuig an mBanc Ceannais Eorpach, chuig Coiste Eacnamaíoch agus Sóisialta na hEorpa, chuig Coiste na Réigiún an 19 Eanáir 2021, ‘Córas eacnamaíoch agus airgeadais na hEorpa: oscailteacht, neart agus athléimneacht a chothú’ (COM(2021) 32 final).

(6) Tar éis dheireadh na hidirthréimhse, le roinnt píosaí de reachtaíocht na Ríochta Aontaithe soláthraítear creat rialála agus maoirseachta lena gcumhdaítear seirbhísí imréitigh sa Ríocht Aontaithe. Áirítear leis sin, ach níl sé teoranta dóibh, the European Union (Withdrawal) Act 2018 [Acht an Aontais Eorpaigh (Tarraingt Siar) 2018], The Over the Counter Derivatives, Central Counterparties and Trade Repositories (Amendment, etc., and Transitional Provision) (EU Exit) Regulations 2020 [Na Rialacháin maidir le Díorthaigh Thar an gCuntar, Contrapháirtithe Lárnacha agus Stórtha Trádála 2020 (Leasú, etc., agus Foráil Idirthréimhseach) (Imeacht as AE)], the Financial Services (Consequential Amendments) Regulations 2020 [na Rialacháin maidir le Seirbhísí Airgeadais 2020 (Leasuithe Iarmhartacha)] agus the Financial Services Contracts (Transitional and Saving Provision) (EU Exit) Regulations 2019 [Na Rialacháin maidir le Conarthaí Seirbhísí Airgeadais 2019 (Foráil Idirthréimhseach agus Maolaithe) (Imeacht as AE)].

(7) Cuid 5 de The Financial Services and Markets Act 2000 (Over the Counter Derivatives, Central Counterparties and Trade Repositories) Regulations 2013 [Rialacháin 2013 (Díorthaigh Thar an gCuntar, Contrapháirtithe Lárnacha agus Stórtha Trádála) a bhaineann leis an Acht um Sheirbhísí Airgeadais agus Margaí 2000].

(8) ESMA, Tuarascáil Mheasúnachta faoi Airteagal 25(2c) de EMIR, https://www.esma.europa.eu/press-news/esma-news/esma-publishes-results-its-assessment-systemically-important-uk-central.

(9) Teachtaireacht ón gCoimisiún chuig Parlaimint na hEorpa, chuig an gComhairle, chuig an mBanc Ceannais Eorpach, chuig Coiste Eacnamaíoch agus Sóisialta na hEorpa, chuig Coiste na Réigiún an 19 Eanáir 2021, “Córas eacnamaíoch agus airgeadais na hEorpa: oscailteacht, neart agus athléimneacht a chothú” (COM(2021) 32 final).